3.  การประกอบธุรกิจของแต่ละสายผลิตภัณฑ์

3.1 ลักษณะของผลิตภัณฑ์

ผลิตภัณฑ์ของบริษัทและบริษัทย่อย เป็นประเภทผลไม้บรรจุกระป๋องและถุง Pouch
น้ำผักผลไม้และเครื่องดื่มบรรจุกระป๋อง กล่องพาสเจอร์ไรส์และกล่อง UHT เพื่อการบริโภค
นอกจากนี้ บริษัทฯ
ยังจำหน่ายน้ำสับปะรดเข้มข้นไปยังต่างประเทศเพื่อนำไปเป็นวัตถุดิบเพื่อผลิตเป็นน้ำผลไม้ต่อไป
ผลิตภัณฑ์หลักของบริษัทฯ แบ่งเป็นดังนี้

(ก) สับปะรดกระป๋อง

ประกอบด้วยสับปะรดซึ่งตัดเป็นแว่น (slice) ชิ้นหนา (chunk ) รูปลิ่ม (tidbit) ชิ้นคละ
(pieces) ลูกเต๋า (cubes) และชิ้นเล็กๆ (crush) บรรจุในกระป๋องขนาดต่าง ๆ
ส่วนผสมอื่นมีน้ำเชื่อม น้ำบริสุทธิ์ และน้ำสับปะรด

(ข) ผลิตภัณฑ์ผลไม้กระป๋อง

ประกอบด้วย ลำไย เงาะ ลิ้นจี่ มะม่วง มะละกอ ฝรั่ง ขนุน และลูกตาล เป็นหลัก
นำมาบรรจุกระป๋องขนาดต่าง ๆ กัน มีส่วนผสมที่ใช้บรรจุรวมกับผลไม้ มีน้ำเชื่อม น้ำสับปะรด
และน้ำมะม่วง เป็นต้น

(ค) ข้าวโพดหวานบรรจุกระป๋อง

ประกอบด้วยข้าวโพดหวานบรรจุกระป๋อง เป็นผลิตภัณฑ์ใหม่ที่บริษัทฯ
ได้รับการส่งเสริมการลงทุนจากคณะกรรมการส่งเสริมการลงทุน โดยได้รับสิทธิประโยชน์ต่างๆ ดังนี้

ตามมาตรา 25
ให้ได้รับอนุญาตนำคนต่างด้าวซึ่งเป็นช่างฝีมือหรือผู้ชำนาญการคู่สมรสและบุคคลซึ่งอยู่ในอุปการะของบุคคลทั้งสองประเภทนี้เข้ามาในราชอาณาจักรได้ตามจำนวนและกำหนดระยะเวลาให้อยู่ในราชอาณาจักรเท่าที่คณะกรรมการพิจารณาเห็นสมควร

ตามมาตรา 26
ให้คนต่างด้าวซึ่งเป็นช่างฝีมือหรือผู้ชำนาญการที่ได้รับอนุญาตให้อยู่ในราชอาณาจักรตามมาตรา 25
ได้รับอนุญาตทำงานเฉพาะตำแหน่งหน้าที่การทำงานที่คณะกรรมการให้ความเห็นชอบตลอดระยะเวลาเท่าที่ได้รับอนุญาตให้อยู่ในราชอาณาจักร

ตามมาตรา 28 ให้ได้รับยกเว้นอากรขาเข้าสำหรับเครื่องจักรตามที่คณะกรรมการพิจารณาอนุมัติ

ตามมาตรา 30
ให้ได้รับลดหย่อนอากรขาเข้าร้อยละเจ็ดสิบห้าของอัตราปกติสำหรับวัตถุดิบหรือวัสดุจำเป็นที่นำเข้ามาใช้ในการผลิตเพื่อจำหน่ายในประเทศเป็นเวลาหนึ่งปีนับแต่วันนำเข้าครั้งแรก
แต่วัตถุดิบหรือวัสดุจำเป็นนั้นต้องไม่เป็นของที่ผลิตหรือกำเนิดในราชอาณาจักรและมีปริมาณเพียงพอที่จะจัดหามาใช้ได้
(วัตถุดิบทางการเกษตรไม่ให้ลดหย่อน) ทั้งนี้ ตามชนิด ปริมาณ ระยะเวลา เงื่อนไข
และวิธีการที่คณะกรรมการกำหนด

ตามมาตรา 31
ให้ได้รับยกเว้นภาษีเงินได้นิติบุคคลสำหรับกำไรสุทธิที่ได้รับจากการประกอบกิจการที่ได้รับการส่งเสริมมีกำหนดเวลาแปดปี
นับแต่วันที่เริ่มมีรายได้จากการประกอบกิจการนั้น
รายได้ที่ต้องนำมาคำนวนกำไรสุทธิที่ได้จากการประกอบกิจการตามวรรคหนึ่งให้รวมถึงรายได้จากการจำหน่ายผลพลอยได้
ได้แก่ เศษหรือของเสียจากการขบวนการผลิต
ในกรณีที่ประกอบกิจการขาดทุนในระหว่างเวลาได้รับยกเว้นภาษีเงินได้นิติบุคคลตามวรรคหนึ่ง
ผู้ได้รับการส่งเสริมจะได้รับอนุญาตให้นำผลขาดทุนประจำปีที่เกิดขึ้นในระหว่างเวลานั้นไปหักออกจากกำไรสุทธิที่เกิดขึ้นภายหลังระยะเวลาได้รับยกเว้นภาษีเงินได้นิติบุคคลมีกำหนดระยะเวลาไม่เกินห้าปีนับแต่วันพ้นกำหนดเวลานั้นโดยจะเลือกหักจากกำไรสุทธิของปีหนึ่งหรือหลายปีก็ได้

ตามมาตรา 34
ให้ได้รับยกเว้นไม่ต้องนำเงินปันผลจากกิจการที่ได้รับการส่งเสริมซึ่งได้รับยกเว้นภาษีเงินได้นิติบุคคลตามมาตรา
31
ไปรวมคำนวณเพื่อเสียภาษีเงินได้ตลอดระยะเวลาที่ผู้ได้รับการส่งเสริมได้รับยกเว้นภาษีเงินได้นิติบุคคลนั้นประกอบกิจการนั้น

ตามมาตรา 35 (2)
ให้ได้รับลดหย่อนภาษีเงินได้นิติบุคคลสำหรับกำไรสุทธิที่ได้รับจากการลงทุนในอัตราร้อยละห้าสิบของอัตราปกติที่กำหนดห้าปี
นับจากวันที่พ้นกำหนดระยะเวลาตามมาตรา 31 วรรคหนึ่ง

ตามมาตรา 35 (3) ให้ได้รับอนุญาตให้หักค่าขนส่ง ค่าไฟฟ้า
และค่าประปาสองเท่าของค่าใช้จ่ายดังกล่าวเป็นระยะเวลาสิบปี นับแต่วันที่เริ่มมีรายได้จากการ

ตามมาตรา 35 (4)
ให้ได้รับอนุญาตให้หักเงินลงทุนในการติดตั้งหรือก่อสร้างสิ่งอำนวยความสะดวกร้อยละยี่สิบห้าของเงินลงทุน
นอกเหนือไปจากการหักค่าเสื่อมราคาตามปกติ

ตามมาตรา 36 (1)
ให้ได้รับยกเว้นอากรขาเข้าสำหรับของที่ผู้ได้รับการส่งเสริมนำเข้ามาจากต่างประเทศเพื่อใช้ในการผลิตเพื่อการส่งออกเป็นระยะเวลาห้าปี
นับแต่วันนำเข้าครั้งแรก

ตามมาตรา 36 (2)
ให้ได้รับยกเว้นอากรขาเข้าสำหรับของผู้ที่ได้รับการส่งเสริมนำเข้ามาเพื่อส่งกลับออกไปเป็นระยะเวลาห้าปี
นับแต่วันที่นำเข้าครั้งแรก

ตามมาตรา 36 (4)
ให้ได้รับอนุญาตให้หักเงินได้พึงประเมินเป็นจำนวนเท่ากับร้อยละห้าของรายได้ที่เพิ่มขึ้นจากปีก่อนจากการส่งออกเป็นระยะเวลาสิบปี
นับแต่วันที่มีรายได้จากการประกอบกิจการนั้น
(เฉพาะรายได้จากการส่งออกทางตรงและการส่งออกทางอ้อมกรณีที่มีการส่งออกผ่านผู้อื่นโดยไม่นำไปผลิตต่อ)
ทั้งนี้ รายได้จาการส่งออกของปีนั้น ๆ
จะต้องไม่ต่ำกว่ารายได้จากการส่งออกเฉลี่ยของสามปีย้อนหลังยกเว้นสองปีแรก

ตามมาตรา 37 ให้ได้รับอนุญาตให้นำหรือส่งเงินออกนอกราชอาณาจักรเป็นเงินตราต่างประเทศได้
ทั้งนี้ ตั้งแต่วันที่ 25 พฤศจิกายน พ.ศ. 2541 ซึ่งเป็นวันที่คณะกรรมการอนุมัติให้การส่งเสริม

(ง) น้ำสับปะรดเข้มข้น

เป็นน้ำสับปะรดที่ระเหยน้ำออกเพื่อให้มีความเข้มข้น โดยยังไม่ได้ปรุงแต่ง
ก่อนจะบริโภคจะต้องทำให้เจือจางก่อน
ผลิตภัณฑ์ชนิดนี้จะบรรจุในถุงปลอดเชื้อและแช่แข็งและนิยมผลิตเพื่อส่งออกเป็นหลัก
การใช้งานสามารถนำไปเป็นวัตถุดิบเพื่อผลิตอาหารอื่นๆ เช่น ไอศกรีม โยเกิต น้ำผลไม้พร้อมดื่ม
และผลิตภัณฑ์เบเกอรี่ เป็นต้น

(จ) ผลไม้บรรจุถุง POUCH

  สำหรับตลาดต่างประเทศ บริษัทได้ออกผลิตภัณฑ์สับปะรดบรรจุถุง pouch สำหรับลูกค้าที่เป็นกลุ่ม

ร้านอาหารในต่างประเทศ (restaurant chain)

(ฉ) ผลิตภัณฑ์เครื่องดื่ม

ประกอบด้วย น้ำผลไม้บรรจุกระป๋อง และกล่อง UHT กาแฟสำเร็จรูปพร้อมดื่ม ชาพร้อมดื่ม
และนมบรรจุกระป๋องและกล่อง UHT โดยเฉลี่ยแล้วผลิตภัณฑ์ซึ่งบรรจุกระป๋องจะมีอายุประมาณ 2–3
ปี และผลิตภัณฑ์ซึ่งบรรจุกล่อง UHT จะมีอายุประมาณ 9 ถึง 12 เดือน

2.  ตลาดและภาวะการแข่งขัน

ธุรกิจสับปะรดกระป๋องและน้ำสับปะรดเข้มข้นส่งออก

มูลค่าการส่งออกของสับปะรดกระป๋องของประเทศไทยในปี 2549 เพิ่มขึ้นร้อยละ 11 จากปี 2548
เนื่องจากปริมาณผลผลิตสับปะรดในประเทศเพิ่มขึ้นอย่างมากทำให้ผู้ส่งออกสามารถผลิตสับปะรดกระป๋องได้เพียงพอต่อความต้องการของตลาด
อย่างไรก็ตามเนื่องจากปริมาณผลผลิตสับปะรดที่เพิ่มขึ้นดังกล่าวส่งผลให้ราคาขายส่งออกสับปะรดอ่อนตัวลง
จึงคาดว่าภาวการณ์ดังกล่าวจะส่งผลให้ปริมาณผลผลิตสับปะรดในปี 2550 ลดลงอย่างมาก

สำหรับมูลค่าการส่งออกของน้ำสับปะรดเข้มข้นเพิ่มขึ้นร้อยละ 17 จากปี 2548
แต่มีการแข่งขันทางด้านราคาอย่างมากในปี 2549
ซึ่งเป็นผลสืบเนื่องมากจากปริมาณน้ำสับปะรดเข้มข้นที่ผลิตได้สูงกว่าปริมาณความต้องการของตลาดโลก

ธุรกิจข้าวโพดหวานกระป๋องส่งออก

มูลค่าการส่งออกของข้าวโพดหวานบรรจุกระป๋องของประเทศไทยในปี 2549 เพิ่มขึ้นเมื่อเทียบกับปี
2548 เนื่องจากผลผลิตของประเทศในแถบยุโรปบางส่วนได้รับความเสียหายจากภัยธรรมชาติ
ทำให้ผู้ส่งออกของประเทศไทยได้เปรียบทั้งในด้านของการขยายปริมาณการส่งออกซึ่งเพิ่มขึ้นประมาณร้อยละ
22
รวมทั้งสามารถปรับราคาขายเพิ่มขึ้นอย่างมากทำให้มูลค่าการส่งออกโดยรวมของปีเพิ่มขึ้นถึงร้อยละ
43

ตามที่ผู้ส่งออกของประเทศไทยถูกฟ้องร้องเรื่องการทุ่มตลาดจากทางสมาคมผู้ผลิตข้าวโพดหวานของสหภาพยุโรป
ในปี 2549
ทางคณะกรรมาธิการสหภาพยุโรปได้พิจารณาและประกาศผลการไต่สวนเบื้องต้นให้เพิ่มอัตราภาษีนำเข้าสำหรับผู้ส่งออกของประเทศไทยในอัตราร้อยละ
4.2 – 13.2 โดยคาดว่าจะทราบผลการไต่สวนขั้นสุดท้ายประมาณเดือนมิถุนายน 2550

ผลิตภัณฑ์ผลไม้กระป๋อง

ในปี 2549 ที่ผ่านมาตลาดผลไม้บรรจุกระป๋องมีความเติบโตที่ 8% ในขณะที่บริษัทฯมีความเติบโต
13% มาจากปัจจัยหลายด้านด้วยกัน คือ
คุณภาพที่ได้รับการยอมรับจากผู้บริโภคว่าเป็นผลไม้กระป๋องที่มีคุณภาพที่ดีที่สุดในตลาด
การทำการตลาดอย่างต่อเนื่อง และการมีสินค้าในกลุ่มระดับราคาปานกลาง
เพื่อให้เหมาะสมกับตลาดเป้าหมายในบางกลุ่ม โดยมีสินค้าภายใต้ตรา “เฟิร์สช้อย” จนครบทั้ง 4
รายการหลักของกลุ่มผลไม้กระป๋องคือ เงาะ เงาะสอดไส้ ลิ้นจี่และลำไย ในเดือนกรกฎาคม
โดยแนวโน้มของตลาดในปี 2550 ตลาดผลไม้กระป๋องยังคงมีอัตราการเติบโตต่อเนื่องอย่างน้อย 5%
และ ปริมาณการขายของบริษัทฯ
ของผลิตภัณฑ์ในกลุ่มผลไม้กระป๋องวางเป้าหมายในการเติบโตอย่างน้อย 15%

ผลิตภัณฑ์น้ำผักและน้ำผลไม้

สำหรับตลาดน้ำผลไม้พร้อมดื่มเป็นอุตสาหกรรมที่มีความเติบโตต่อเนื่องเป็นเวลาหลายปีติดต่อกัน
เนื่องมาจากกระแสสุขภาพที่ยังคงแรงอย่างต่อเนื่อง ทำให้ในปี 2549
กลุ่มน้ำผลไม้พร้อมดื่มเติบโตเปรียบเทียบกับปี 2548 ถึง 14%
หากจำแนกตามรายกลุ่มของน้ำผลไม้ที่ถูกจำแนกตามเปอร์เซ็นของน้ำผลไม้แล้วนั้นกลุ่มน้ำผลไม้
พรีเมียม (100%) ประเภทพาสเจอร์ไรส์มีความเติบโตมีความเติบโตถึง 26% และกลุ่ม
ยูเอชทีมีความเติบโต11% ในปี2549บริษัทฯมีการวางตลาดในกลุ่มพาสเจอร์ไรส์ เพิ่มขึ้นอีก 2
รสชาติคือ น้ำองุ่นแดงผสมสารสกัดจากเมล็ดองุ่น และน้ำแอ็ปเปิ้ลเขียวแกรนนี่สมิทธิ์
ในเดือนเมษายน 2549 ได้รับการตอบรับจาผู้บรอิโภคเป็นอย่างดี
ทำให้ส่วนแบ่งทางการตลาดเติบโตแบบก้าวกระโดด
นอกจากนั้นยังมีการวางตลาดน้ำผลไม้กลุ่มราคาประหยัดคือ น้ำผลไม้ 40% ราคา 10 บาทเพิ่มขึ้นอีก
3 รสชาติ เพื่อเข้าสู่ตลาดในกลุ่มที่กว้างขึ้น ในเดือนเมษายน 2549 เช่นเดียวกัน ทำให้ในปี 2549
กลุ่มน้ำผลไม้มาลี มีความเติบโตเมื่อเปรียบเทียบกับปี 48 ถึง 32%

แนวโน้มตลาดปี 2550 ของน้ำผลไม้พร้อมดื่ม ยังคงเป็นแนวโน้มที่เติบโตต่อเนื่อง
ภาวการณ์แข่งขันรุนแรงและมีคู่แข่งรายใหม่ๆเข้ามาในตลาดอีกหลายราย
โดยที่น้ำผลไม้ตรามาลีมีการวางแผนการในการทำตลาดอย่างเต็มที่เพื่อบุกตลาดน้ำผลไม้พร้อมดื่ม

เครื่องดื่มธัญญาพืช

ตลาดสำหรับกลุ่มเครื่องดื่มธัญพืชไม่เติบโตเท่าไหร่นักเมื่อเปรียบเทียบกับปี 2548
เนื่องจากผู้เล่นในตลาดน้อยราย
และความนิยมของผู้บริโภคยังคงอยู่ในกลุ่มที่เป็นเครื่องดื่มประเภทนมถั่วเหลืองมากกว่า
อย่างไรก็ตามมาลีไอร์คอร์นยังคงมีความเติบโตเล็กน้อย เนื่องมาจากตัวผลิตภัณฑ์ที่มีรสชาติดี
และมีคุณค่าสูงเมื่อเทียบกับคู่แข่งที่เป็นเครื่องดื่มธัญพืชล้วนด้วยกัน สำหรับแนวโน้มตลาดปี 2550
ผู้บริโภคยังคงจะให้ความสำคัญกับเครื่องดื่มในกลุ่มนี้อยู่ เนื่องจากเป็นตลาดเครื่องดื่มเพื่อสุขภาพ
มาลีไอคอร์นจะยังคงพัฒนาผลิตภัณฑ์อย่างต่อเนื่องเพื่อตอบสนองกระแสสุขภาพในตลาดธัญญาพืช

กลุ่มลูกค้าเป้าหมาย

เครือข่ายซุปเปอร์มาร์เก็ต, ร้านค้า, ตัวแทนจำหน่าย และผู้นำเข้ารายใหญ่ในต่างประเทศต่างๆ

  การจำหน่ายและช่องทางการจำหน่าย

1). ด้านการตลาดและการขายในประเทศ บริษัท มาลีเอ็นเตอร์ไพรส์ จำกัด
ซึ่งเป็นบริษัทย่อยมีหน้าที่ดูแลงานสำหรับสินค้าตรามาลี
และเป็นตัวแทนจำหน่ายนมยูเอชทีตราฟาร์มโชคชัย
สำหรับช่องทางการจำหน่ายในประเทศประกอบด้วย เครือข่ายซุปเปอร์มาร์เก็ต, มินิมาร์ท,
ร้านสะดวกซื้อ, ร้านขายส่ง, กลุ่มโรงแรมและภัตตาคาร ตัวแทนจำหน่ายโดยตรง ซึ่งเรียกว่า
Malee Direct Distributor (MDD) ซึ่งจะทำหน้าที่กระจายสินค้าของบริษัทฯ
เข้าสู่ร้านค้าย่อยโดยตรงในเขตพื้นที่ที่บริษัทฯ กำหนดให้ ณ สิ้นปี 2549 บริษัทฯ มี MDD รวม 14
รายทั่วประเทศ

2). ด้านตลาดต่างประเทศจะขยายผ่านตัวแทนจำหน่าย และขายไปยังลูกค้าโดยตรง

สำหรับสัดส่วนการจำหน่ายในประเทศ (รวมรับจ้างผลิต) และต่างประเทศในปี 2549 ประมาณ
60:40 โดยตลาดหลักในต่างประเทศของบริษัทฯ คือ กลุ่มประเทศยุโรป ประเทศสหรัฐอเมริกา
และในเอเชีย

3.3 การจัดหาผลิตภัณฑ์หรือบริการ

ลักษณะการจัดให้ได้มาซึ่งผลิตภัณฑ์

การผลิต

จำนวนโรงงาน 2 โรง

1. เลขที่ 26/1 ถนนทางเข้าอำเภอสามพราน ต. ยายชา อ. สามพราน จ. นครปฐม

เนื้อที่รวม 29 ไร่ 1 งาน 120 ตารางวา

  วัตถุประสงค์ : เพื่อผลิตผลไม้บรรจุกระป๋อง, น้ำผักผลไม้และเครื่องดื่มบรรจุกระป๋องและกล่อง
  UHT, น้ำสับปะรดเข้มข้น

2. เลขที่ 110 ถนน รพช. บ้านแพง-ท่าลาด หมู่ที่ 9 ต. บ้านแพง อ. บ้านแพง จ. นครพนม

เนื้อที่รวม 190 ไร่ 81 ตารางวา

วัตถุประสงค์ : เพื่อผลิตข้าวโพดหวานบรรจุกระป๋อง

กำลังการผลิต

+------------------------------------------------------+---------------+
| กำลังการผลิต                                           | 2549          |
+------------------------------------------------------+---------------+
| กำลังการผลิตผักผลไม้กระป๋อง ข้าวโพดหวานกระป๋อง              | 5,160,000     |
|                                                      |               |
|   (กำลังการผลิตเต็มที่ – หีบ)                              |               |
+------------------------------------------------------+---------------+
| (2) กำลังการผลิตเครื่องดื่มบรรจุกระป๋องและกล่อง               | 210,000,000   |
|                                                      |               |
|  (กำลังการผลิต – ลิตร)                                  |               |
+------------------------------------------------------+---------------+
| (3) กำลังการผลิตน้ำสับปะรดเข้มข้น                          | 8,000         |
|                                                      |               |
|   (กำลังการผลิตเต็มที่ – เมตริกตัน)                         |               |
+------------------------------------------------------+---------------+

วัตถุดิบและผู้จำหน่ายวัตถุดิบ

ข้อมูลเกี่ยวกับวัตถุดิบหลัก

บริษัทฯ จัดหาวัตถุดิบจากภายในประเทศเป็นส่วนใหญ่ โดยมีสัดส่วนการซื้อภายในและต่างประเทศ
95 : 5 ทั้งนี้บริษัทฯ ไม่มีการซื้อจากผู้จำหน่ายรายใดเกินกว่าร้อยละ 30
ของมูลค่าการซื้อวัตถุดิบที่ผ่านมาเป็นเวลา 3 ปีติดต่อกัน สำหรับวัตถุดิบหลักนั้นประกอบด้วย
สับปะรดสด ข้าวโพดหวาน และผลไม้อื่น ๆ ผงกาแฟสำเร็จรูป และภาชนะกระป๋อง
รายละเอียดเกี่ยวกับวัตถุดิบหลักมีดังนี้

  สับปะรดสด

  บริษัท ฯ มีนโยบายเน้นการจัดซื้อวัตถุดิบจากแหล่งใหญ่
  รวมทั้งได้ดำเนินการตามนโยบายส่งเสริมการปลูกสับปะรดโดยการทำ Contract Farming
  เพื่อเป็นการส่งเสริมและสนับสนุนให้เกษตรกรได้สามารถประกอบอาชีพ มีเงินทุนหมุนเวียน
  ได้สับปะรดที่มีคุณภาพตามมาตรฐานของโรงงาน มีปริมาณเพียงพอต่อความต้องการในระยะยาว
  รวมทั้งมีการพิจารณาผู้ประกอบการที่มีความเหมาะสม เพื่อให้ได้มีส่วนร่วมในการบริหารโครงการ
  โดยการคัดเลือกเกษตรกรเพื่อรับการส่งเสริมการปลูกสับปะรดโดยมีการจัดทำสัญญาซื้อขายผลผลิต
  โดยเริ่มต้นเป็นเกษตรกรที่เคยปลูกส่งผลิตผลให้บริษัทอยู่แล้ว
  และบริษัทฯได้ร่วมมือกับกรมวิชาการเกษตร กระทรวงเกษตรและสหกรณ์
  และจัดพิมพ์คู่มือการปลูกสับปะรด เพื่อแจกให้แก่สมาชิกส่งเสริมของบริษัทฯ
  พร้อมทั้งจัดเจ้าหน้าที่ส่งเสริมเพื่อให้คำแนะนำต่างๆแก่เกษตรกร

  ข้าวโพดหวาน

  บริษัท ฯ จัดซื้อวัตถุดิบข้าวโพดหวานจากแหล่งใหญ่
  รวมทั้งได้ดำเนินการตามนโยบายส่งเสริมการปลูกข้าวโพดหวานโดยการทำ Contract
  Farming
  เช่นเดียวกับการส่งเสริมการปลูกสับปะรดเพื่อเป็นการส่งเสริมและสนับสนุนให้เกษตรกรได้สามารถประกอบอาชีพ
  มีเงินทุนหมุนเวียน
  และช่วยเหลือให้เกษตรกรสามารถเรียนรู้วิทยาการเกี่ยวกับเทคโนโลยีการเกษตรสมัยใหม่ และ
  การเพิ่มผลผลิตต่อไร่ ซึ่งในระยะยาวจะช่วยทำให้ปริมาณวัตถุดิบมีเสถียรภาพมากขึ้น บริษัทฯ
  ยังมีไร่ข้าวโพดที่ปลูกเองส่วนหนึ่งเพื่อป้อนวัตถุดิบให้โรงงานเพิ่มเติม

ผลไม้อื่นๆ

ผลไม้อื่น ๆ ที่สำคัญประกอบด้วยเงาะ ลิ้นจี่ ลำไย มะม่วง มะละกอ และฝรั่ง ซึ่งบริษัทฯ
จะจัดซื้อจากพ่อค้าคนกลางในจังหวัดที่มีผลผลิตมากเป็นส่วนใหญ่
โดยผลไม้แต่ละชนิดจะซื้อจากพ่อค้าคนกลาง ส่วนมะละกอ
และฝรั่งจะซื้อจากทั้งพ่อค้าคนกลางและซื้อโดยตรงจากเกษตรกร

ผงกาแฟสำเร็จรูป

สำหรับผงกาแฟสำเร็จรูปบริษัทฯ จะจัดซื้อจากผู้ผลิตในประเทศเป็นส่วนใหญ่
ราคาของผงกาแฟสำเร็จรูปมีความผันผวนบ้างเล็กน้อยโดยจะแกว่งตัวขึ้นและลงเพียงประมาณร้อยละ10
เนื่องจากกาแฟเป็นสินค้าบริโภคขนาดใหญ่ซึ่งเมื่อใดราคาในตลาดโลกผันผวน
ผู้ประกอบการรายใหญ่จะนำเอาสต๊อกกาแฟที่มีอยู่ออกมาสู่ตลาดโลกเพื่อลดความผันผวนของราคาในขณะนั้น

ภาชนะกระป๋อง

เนื่องจากผลิตภัณฑ์ส่วนใหญ่ของบริษัทฯ จะถูกบรรจุใส่ภาชนะกระป๋อง
กระป๋องจึงเป็นวัตถุดิบที่สำคัญคิดเป็นประมาณร้อยละ 25-40 ของต้นทุนการผลิต บริษัทฯ
จัดซื้อกระป๋องจากผู้ผลิตภายในประเทศรายใหญ่ 3-4 ราย

ปัญหาเกี่ยวกับวัตถุดิบ

วัตถุดิบส่วนใหญ่เป็นผลผลิตจากภาคเกษตรกรรม ซึ่งเป็นสินค้าที่ขึ้นอยู่กับปัจจัยฤดูกาล สภาวะแวดล้อม
และอุปสงค์อุปทานของสินค้า ปริมาณผลผลิตและราคาของวัตถุดิบไม่สามารถคาดการณ์ได้แน่นอน
และยังมีปัญหาในด้านคุณภาพของวัตถุดิบที่ไม่อาจควบคุมให้สม่ำเสมอได้
นอกจากนี้เกษตรกรยังมักจะหันมาปลูกพืชผลที่มีราคาดีพร้อม ๆ กัน
ทำให้มีผลผลิตออกมามากและราคาตกลง และในปีต่อ ๆ ไป ก็จะหันไปปลูกพืชผลชนิดอื่น
ทำให้ผลผลิตออกมาน้อยและราคาสูงขึ้นอีก เป็นวงจรหมุนเวียนเช่นนี้อยู่เรื่อยไป

ผลกระทบต่อสิ่งแวดล้อม

บริษัทฯตระหนักถึงความสำคัญของสิ่งแวดล้อม โดยมีระบบบำบัดน้ำเสียขนาดใหญ่ที่มีประสิทธิภาพ และ
ได้รับรางวัลโรงงานดีเด่นด้านสิ่งแวดล้อมประจำปี 2537, 2538 และ 2540
รวมทั้งรางวัลโรงงานพิทักษ์สิ่งแวดล้อมทางน้ำดีเด่นประจำปี 2537 อีกด้วย

3.4 งานที่ยังไม่ส่งมอบ

ไม่มี